100 metrga toʻsiqlar osha yugurish. 100 metrga toʻsiqlar osha yugurish – Yengil atletikaning ayollar oʻrtasidagi "yugurish turlariga" kiradi. Tezlikni, sprinterlik qobiliyatlarini va toʻsiqlardan oshib oʻtish texnikasini talab qiladi. 1932-yildan Olimpiada dasturlariga kiritilgan. 100 metrga toʻsiqlar osha yugurish musobaqalari faqat yozda 400 metrlik rezina qoplamali stadionlarda oʻtkaziladi. Tarixi. 110 metrga yugurish boʻyicha birinchi rasmiy musobaqa 1922-yilda oʻtkazilgan. 1948-yilgi Olimpiada oʻyinlarida Niderlandiyalik yuguruvchi Fransinye Blankers Kunning 4 oltin medalni qoʻlga kiritishi bu masofa tarixidagi hozirgacha eng yorqin natija hisoblanadi. Hozirgi kunda Avstraliyalik, Germaniyalik, AQSH, Nigeriya va Yamaykalik sprinterlar bu masofada eng kuchlilar hisoblanishadi. Ayniqsa Nigeriyalik Tobi Amyusan 2022-yil AQSHning Yudjin shtatida boʻlib oʻtgan Jahon chempionatida hammani hayron qoldirib masofani 12.12 soniyada bosib oʻtdi va AQShlik Kendra Harrisonning 2016-yildan beri oʻzgarmay kelayotgan rekordini yangiladi. Uning natijasi 12.20 soniya edi. Oʻzbekistonlik sportchilar orasida Valentina Kibalnikova, Lidya Podsepkina va Xurshida Xolliyevalar bu masofada ancha mahoratli hisoblanishadi. Valentina Kibalnikova Rio-De-Janeyroda oʻtgan Olimpiada oʻyinlari ishtirokchisi va Oʻzbekiston rekordchisi hisoblanadi. Qoidalar. Sportchilar bu masofada pastki start texnikasini egallagan holda kolodkalardan chiqishadi. Toʻsiqlar balandligi ayollar uchun 840 mm ni tashkil qiladi. Masofa oxirigacha 10 ta toʻsiqlardan oshib oʻtib yugurish talab qilinadi. Toʻsiqlarning orasi 8.5 metrdan qilib joylashtiriladi. 100 metrga toʻsiqlar osha yugurishda sprinterlik qobiliyatlari juda muhim hisoblanadi. Odatda yuqori toifadagi sportchilar toʻsiqlar orasidagi masofani 3 qadamda bosib oʻtishadi. Toʻsiqlarning ustidan oʻtayotganda ularga tegib ketmaslik va shu bilan bir qatorda tezlikni yoʻqotmaslik lozim. Ayollar uchun toʻsiqlar balandligi erkaklarnikiga qaraganda pastroq va orasidagi masofa ham kamroq. Shuning uchun erkaklar va ayollar texnikasi uncha katta farq qilmaydi.